III Trofeu Internacional d'Atletisme 'Nocturna Borgiana de Gandia'
06 juny 2023

## III Trofeu Internacional d'Atletisme 'Nocturna Borgiana de Gandia'06 juny 2023Última actualització: 06 juny 2023

![](../gestion/img/8979f96e4a57bfdf6cafd44b409a3717b74e6861a86ab5b35814911e26ede8c3.jpg)  
  

La regidora d'Esports, **Lydia Morant**, acompanyada pel president del Club d'Atletisme Gandia-Alpesa, **Natxo Benítez**, i el CEO de l'Agència Coma, **Juan Martos**, han presentat aquest matí en roda de premsa el III Trofeu Internacional d'Atletisme «Nocturna Borgiana de Gandia». El pròxim dissabte, 1 de juliol, la pista d'atletisme de Gandia Toni Herreros tornarà a vestir-se de gala per a celebrar la gran festa de l'atletisme de pista de la nostra ciutat.  
  
«Enguany des de l'organització i des del club s'ha decidit fer un pas més enllà per tal d'atorgar nivell a la prova i, així, tindrà un marcat caràcter internacional. Agraïm al club i a l'agència per tota la tasca feta, ja que amb aquestes proves fem realitat el binomi esport-turisme per poder projectar la imatge de Gandia fora del nostre territori», ha expressat Morant.  
  
Serà la tercera edició que Gandia aculla un esdeveniment atlètic i aquest any de categoria internacional. Per això, tres seran els atletes que formaran part del cartell del 2023 amb el local Quique Llopis com a gran estrella. Un atleta de la casa, de la comarca, que entrena al costat del tècnic Toni Puig i que lluita dia a dia per conquerir terres europees i mundials.  
  
«És un esdeveniment on atletisme, cultura i turisme s'uneixen amb un sol objectiu: mantindre el llegat dels Borgia», ha explicat Benítez. «Hem volgut fer un pas més i fer aquest trofeu internacional, és a dir, estem oberts a tot el món sense cap límit», ha afegit.  
  
Pel que respecta a la cultura borgiana, el president del Gandia-Alpesa ha destacat que «volem donar una motivació extra als patrocinadors i créixer com a esdeveniment de cara a futures edicions, per això hem reunit esport, turisme i cultura».  
  
«Aquest és un bon projecte per al Gandia-Alpesa i per a l'Ajuntament de Gandia. Tenim la sort de tindre a Quique Llopis i a Toni Puig i anem a aprofitar això per a portar uns 40 atletes internacionals per a situar Gandia en el més alt», ha remarcat Martos.  
  
Es farà també un streaming amb la col·laboració de la Federació Espanyola d'Atletisme, visita al Palau Ducal i esdeveniment amb la tradicional fideuà de Gandia. «Ací s'han involucrat moltes empreses per poder fer-ho realitat tot i fer una Gandia millor», ha conclòs.